ΓΡΑΠΤΗ ΕΡΩΤΗΣΗ E-2939/98

υποβολή: Eryl McNally (PSE) προς την Επιτροπή

(8 Οκτωβρίου 1998)

Θέμα: Μέτρα ελέγχου της λύσσας στα κατοικίδια ζώα

Δεν νομίζει η Επιτροπή ότι είναι ανάγκη να θεσπισθεί σε επίπεδο ΕΕ ένα πλαίσιο κανόνων και προδιαγραφών για τις μετακινήσεις των κατοικιδίων ζώων συντροφιάς ώστε να αποφευχθεί η εξάπλωση της λύσσας; Μπορεί,επίσης, η Επιτροπή να ανακοινώσει ποια είναι τα επίπεδα εξάπλωσης της λύσσας στις υποψήφιες προς ένταξη χώρες;

Απάντηση του κ. Fischler εξ ονόματος της Επιτροπής

(3 Νοεμβρίου 1998)

Η Κοινότητα εδώ και μερικά χρόνια έχει αναγνωρίσει την ανάγκη να υπάρξουν κανόνες και προδιαγραφές για τον έλεγχο της εξάπλωσης της λύσσας και ένας από τους κυριότερους στόχους της ήταν η εξάλειψη της λύσσας στα κράτη μέλη όπου ακόμη υπάρχει. Στο πλαίσιο της απόφασης 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα(1), η Κοινότητα στηρίζει δυναμικά την εξάλειψη της λύσσας με προγράμματα ευρείας κλίμακας με στοματικό εμβολιασμό των άγριων αλεπούδων. Η ετοιμασία και η εφαρμογή των προγραμμάτων συντονίζονται από την Επιτροπή και οι χρηματικές συνεισφορές χορηγούνται όχι μόνο στα ενδιαφερόμενα κράτη μέλη αλλά και στις γειτονικές εκτός Ένωσης χώρες. Τα μέτρα που εγκρίθηκαν θα πρέπει να βοηθήσουν στην προστασία των εδαφών των κρατών μελών στα οποία η λύσσα ετέθη υπό έλεγχο ή εξαλείφθηκε.

Τα κράτη μέλη και η Επιτροπή, σε όλες τις ενέργειες που εφαρμόζουν για την καταπολέμηση και την εξάλειψη της λύσσας εργάζονται σε άμεση συνεργασία με τις διεθνείς οργανώσεις όπως η Παγκόσμια Οργάνωση Υγείας (ΠΟΥ) και το Διεθνές Γραφείο Επιζωοτιών (ΔΓΕ). Στο πλαίσιο αυτό και λόγω εξαιρετικών σχέσεων που διατηρούμε με τους γείτονές μας ιδίως με τις χώρες τις υποψήφιες για την ένταξη, έχουμε τακτικές πληροφορίες όσον αφορά την κατάσταση της λύσσας στην Ευρώπη και σε άλλα μέρη του κόσμου. Οι πληροφορίες για τις περιπτώσεις λύσσας στα οικόσιτα ή τα άγρια ζώα στην Ευρώπη δημοσιεύτηκαν στο "Δελτίο για τη λύσσα στην Ευρώπη". Τα στοιχεία αυτά συγκεντρώθηκαν και εκδόθηκαν από το κέντρο ΠΟΥ για την εποπτεία και την έρευνα στον τομέα της λύσσας του Τόbingen, στη Γερμανία.

Οι όροι που ισχύουν για τις μετακινήσεις των γατών και των σκυλιών στις ενδοκοινοτικές συναλλαγές καθορίζονται με την οδηγία 92/65/ΕΟΚ της 13ης Ιουλίου 1992, για τον καθορισμό των όρων υγειονομικού ελέγχου που διέπει τις συναλλαγές και τις εισαγωγές στην Κοινότητα ζώων, σπέρματος, ωαρίων και εμβρύων που δεν υπόκειται όσον αφορά τους όρους υγειονομικού ελέγχου στις ειδικές κοινοτικές ρυθμίσεις που αναφέρονται στο παράρτημα Α τμήμα Ι της οδηγίας 90/425/ΕΟΚ(2). Όσον αφορά τις εισαγωγές προελεύσεως τρίτων χωρών, τα κράτη μέλη δεν μπορούν να εφαρμόσουν όρους λιγότερο αυστηρούς από εκείνους που διέπουν τις ενδοκοινοτικές συναλλαγές. Θα πρέπει να σημειωθεί ότι οι διατάξεις της οδηγίας 90/425/ΕΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στις ενδοκοινοτικές συναλλαγές ορισμένων ζώντων ζώων και προϊόντων στην προοπτική της πραγματοποίησης της εσωτερικής αγοράς, δεν ισχύουν για τους κτηνιατρικούς ελέγχους στις μετακινήσεις μεταξύ κρατών μελών των ζώων συντροφιάς που συνοδεύονται από ένα φυσικό πρόσωπο το οποίο έχει την ευθύνη και οι εν λόγω μετακινήσεις δεν έχουν εμπορικό χαρακτήρα.

Η Επιτροπή αποστέλλει κατευθείαν στο Αξιότιμο Μέλος του Κοινοβουλίου καθώς και στη Γενική Γραμματεία του Κοινοβουλίου συμπληρωματικές πληροφορίες που προέρχονται από το δελτίο για τη λύσσα στην Ευρώπη όσον αφορά τα κρούσματα της λύσσας.

(1) ΕΕ L 224 της 18.8.1990.

(2) ΕΕ L 268 της 14.9.1992.